Puk-groet: "Ons steun Beeld-dispuut," sê GHA | Maroela Media
"Dit is 'n bitter dag wanneer die GHA hom moet uitspreek teenoor 'n ander Afrikaanse instelling," het Pieter Oosthuizen, ondervoorsitter van die organisasie, in 'n sterk bewoorde nuusverklaring gesê. "Ons is van mening dat Beeld nie meer 'n positiewe bydrae tot Afrikaans kan lewer terwyl hy hom op laakbare wyse daarop instel om 'n gerespekteerde en daarmee saam ook die laaste Afrikaanse universiteit in die gedrang te bring deur 'n skynbaar persoonlike vendetta teen die universiteit te voer nie."
Flip Buys, uitvoerende hoof van Solidariteit, het op 25 Februarie vanjaar in 'n ope brief 'n dispuut met Beeld verklaar en Afrikaanssprekendes versoek om nie meer dié koerant te koop tot die dispuut opgelos is nie. Buys het die ope brief gerig aan Tim du Plessis, hoof van Afrikaanse koerante by Media 24, weens 'n vertrouensbreuk wat ontstaan het oor die manier waarop die koerant berriggewing oor studenteaktiwiteit by die Puk hanteer het.
Volgens die GHA het Beeld se "aggressiewe berriggewing" onnodige druk op die universiteit geplaas om "koppe te laat rol".
"Baie lewens word negatief hierdeur geraak en dis nou onmoontlik om die slegte publisiteit en regeringsingryping terug te draai, en die gevolge daarvan het die integriteit van 'n baie gerespekteerde instelling en dié van alle huidige, oud- en toekomstige studente in die gedrang gebring," het Oosthuizen gesê.
Die GHA het hulle voorts uitgespreek oor wat hulle beskryf as "die vervlakking ten opsigte van die nuuswaardigheidsgehalte van die berigte wat Beeld plaas".
"Beeld onderskat die diepte van die Afrikaner en [dié tipe beriggewing] is 'n walglike belediging vir almal wat hulleself nog as Afrikaners beskou," het die GHA gesê.
Die Federasie van Afrikaanse Kultuurvereniginge (FAK) het ook sy steun aan Solidariteit se veldtog teen Beeld toegesê.